Jernbaneulykken på Sjursøya 2010

Sjursøya-ulykken var en jernbaneulykke som inntraff på Sjursøya i Oslo 24. mars 2010. Tre mennesker omkom.

Hendelsesforløp
Onsdag 24. mars 2010 rundt klokken 13.15 begynte et sett med 16 tomme containervogner (godsvogner) tilhørende CargoNet å trille ukontrollert under skifting på Alnabruterminalen. Jernbaneverkets trafikkstyringssentral valgte å lede det løpske vognsettet ned Loenga–Alnabrulinjen i retning Sjursøya havneterminal, hvor det sporet av og trillet gjennom en bygning. 

Ifølge politiet omkom tre personer i ulykken, mens fire personer ble skadet. Minst en av godsvognene endte ute i vannet.

 Ulykkesrapport 
Statens havarikommisjon for transport la frem sin endelige ulykkesrapport i 2011. Der beskrives de utløsende forholdene for ulykken på følgende måte: 

"Utløsende for ulykken var en misforståelse mellom togekspeditør og skifteleder om hvilken skiftevei som skulle legges som medførte at vognstammen kom i bevegelse fra A-sporet på Alnabru. Da skiftelederen tilsatte en ekstra vogn i vognstammen var togekspeditøren overbevist om at vognstammen skulle skiftes til lasting. Dette medførte at togekspeditøren åpnet fastholdebremsen som holdt vognstammen på plass i A-spor. Skiftelederen hadde ikke til hensikt å flytte på vognstammen og hadde koblet fra skiftemaskinen." [...]

"Da det ble klart at vognstammen var i drift uten tilkoblet lokomotiv, var den kommet inn i spor G4. Det var ingen mulighet gjennom avledende togveier til å stoppe vognstammen før den forlot Alnabru. Det var heller ingen barrierer i godstogsporet mellom Alnabru og Loenga/Sydhavna som kunne stoppe vognstammen på en kontrollert måte." [...]

Strafferettslig etterspill
Statsadvokaten i Oslo ila Jernbaneverket en bot på 15 millioner kroner og CargoNet en bot på sju millioner kroner. Jernbaneverket vedtok boten. CargoNet vedtok ikke boten, og måtte møte i Oslo tingrett tiltalt for bl.a. uaktsomt drap. CargoNet benektet skyld. Oslo tingrett dømte CargoNet til en bot på seks millioner kroner, men frifant CargoNet for grov uaktsomhet.

Lignende ulykker
En lignende ulykke skjedde i 1981 da løpske godsvogner fra NSB sporet av ved broen over Loenga, kun 100 meter fra Sjursøya. En episode med løpske godsvogner fra CargoNet inntraff også på terminalområdet ved Trondheim sentralstasjon den 28. januar 2010, men denne episoden endte kun med materielle skader.

Se også
Jernbanen i Norge
Liste over togulykker

 Referanser 

 Eksterne lenker 
 Godstog kolliderte i bygning på Sjursøya i Oslo – Aftenposten.no
 Tog sporet av – tre personer omkommet NRK.no
 Tre personer drept da løpske godsvogner traff i voldsom fart – Dagbladet.no
 – Bremseslangene var ikke koblet til – Dagens Næringsliv
 Kart over området fra OpenStreetMap
 Foreløpig rapport med umiddelbar sikkerhetstilråding jernbaneulykke Alnabru – Sjursøya den 24. mars 2010 fra Statens havarikommisjon for transport
 Rapport om jernbaneulykke med vognstamme i utilsiktet drift fra Alnabru til Sydhavna 24. mars 2010, Endelig rapport fra Statens havarikommisjon for transport Merk: politiet gjør sine undersøkelser uavhengig av havarikommisjonen. Politi og havarikommisjon jobber etter forskjellig mandat. Rapporten er dermed ikke det samme som dom.

Kategori:Jernbaneulykker i Norge
Kategori:Jernbaneulykker i 2010
Kategori:2010 i Norge
Kategori:Oslos samferdselshistorie